ตลท.-บจ.ช่วยน้ำท่วม
ตลาดหลักทรัพย์จับมือสมาคมบริษัทจดทะเบียนไทยช่วยแก้ปัญหาน้ำท่วมอย่างเป็นระบบ
11 ต.ค. 2554

ตลาดหลักทรัพย์จับมือสมาคมบริษัทจดทะเบียนไทยช่วยแก้ปัญหาน้ำท่วมอย่างเป็นระบบ
นายจรัมพร โชติกเสถียร กรรมการและผู้จัดการ ตลาดหลักทรัพย์ วันที่ 10 ต.ค.ที่ผ่านมา ได้ไปร่วมประชุมกับรัฐบาลและรับทราบตัวเลขความเสียหายจากการประเมินเหตุการณ์น้ำท่วมเบื้องต้น ซึ่งตลาดหลักทรัพย์และสมาคมบริษัทจดทะเบียนไทยจะร่วมมือกันช่วยเหลือสังคมและประชาชนที่ได้รับความเดือดร้อนอย่างเป็นระบบ
สำหรับบริษัทจดทะเบียน (บจ.) ที่ได้รับความเสียหายนั้น ขณะนี้ยังเร็วเกินไปที่จะบอกว่าจะช่วยเหลืออย่างไร คงจะต้องรอให้ บจ.แจ้งข้อมูลมาให้ก่อน
กรณีที่มีข่าวว่ารัฐบาลจะช่วยเหลือด้วยการลดภาษีนิติบุคคลให้กับ บจ. ที่ได้รับผลกระทบจากน้ำท่วมนั้น นายจรัมพร กล่าวว่า เรื่องภาษีเชื่อว่าทางรัฐบาลคงกำลังดูแลอยู่ ส่วนการพิจารณาลดค่าธรรมเนียมให้กับ บจ. ที่จ่ายให้กับตลาดหลักทรัพย์นั้น ค่าธรรมเนียมส่วนนี้ถือเป็นจำนวนที่เล็กน้อยมาก
น.ส.เพ็ญศรี สุธีรศานต์ ผู้อำนวยการสมาคมบริษัทจดทะเบียนไทย ลงนามในจดทะเบียนที่ส่งถึงผู้บริหาร บจ. ว่า เนื่องด้วยขณะนี้สถานการณ์น้ำท่วมได้มีผลกระทบต่อภาคธุรกิจและพี่น้องประชาชนในหลายพื้นที่ ทางสมาคมและตลาดหลักทรัพย์อยู่ในระหว่างการหารือกับหน่วยงานภาครัฐและหน่วยงานที่เกี่ยวข้องถึงมาตรการเร่งด่วนต่างๆ ที่จำเป็นในการให้ความช่วยเหลือสำหรับ บจ. และผู้ที่ประสบภัยน้ำท่วมในพื้นที่ต่างๆ รวมทั้งการร่วมเปิดเป็นศูนย์กลางในการรับเงินบริจาคหรือบริจาค
ทั้งนี้ ทางสมาคมและตลาดหลักทรัพย์จะรายงานความคืบหน้าเกี่ยวกับมาตรการต่างๆ ของทางภาครัฐที่จะให้ความช่วยเหลือเร่งด่วนให้กับสมาชิกได้รับทราบต่อไป 
ด้านบริษัท เคซีอี อีเลคโทรนิคส์ (KCE) แจ้งตลาดหลักทรัพย์ว่า กรณีน้ำท่วมในนิคมอุตสาหกรรมไฮเทคแม้ว่าน้ำยังท่วมไม่ถึง และบริษัทยังคงดำเนินการผลิตประมาณ 70% ของกำลังการผลิต เพื่อเร่งผลิตที่ค้างอยู่จำนวนมากส่งมอบให้ทันตามกำหนด